Document ID: 32011R0306

EUROPOS PARLAMENTO IR TARYBOS REGLAMENTAS (ES) Nr. 306/2011
2011 m. kovo 9 d.
kuriuo panaikinamas Tarybos reglamentas (EB) Nr. 1964/2005 dėl bananų muitų tarifų normų
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Sutartį dėl Europos Sąjungos veikimo, ypač į jos 207 straipsnio 2 dalį,
atsižvelgdami į Europos Komisijos pasiūlymą,
perdavus įstatymo galią turinčio teisės akto projektą nacionaliniams parlamentams,
laikydamiesi įprastos teisėkūros procedūros (1),
kadangi:
(1)
Tarybos reglamente (EB) Nr. 1964/2005 (2) numatyta, kad nuo 2006 m. sausio 1 d. muitų tarifų norma bananams, kurių KN kodas 0803 00 19, yra 176 EUR už metrinę toną.
(2)
2010 m. gegužės 31 d. Europos Sąjunga ir Brazilija, Ekvadoras, Gvatemala, Hondūras, Kolumbija, Kosta Rika, Meksika, Nikaragva, Panama, Peru ir Venesuela pasirašė Ženevos susitarimą dėl prekybos bananais (3) (toliau - susitarimas) dėl Sąjungos prekybos bananais, kurių KN kodas 0803 00 19, režimo struktūros ir veikimo.
(3)
Pagal susitarimą Sąjunga palaipsniui mažina bananams taikomą muitų tarifo normą nuo 176 iki 114 EUR už metrinę toną. Per pirmąjį mažinimo etapą, kuris nuo 2009 m. gruodžio 15 d. - susitarimo parafavimo dienos - buvo taikomas atgaline data, muitų tarifas buvo sumažintas iki 148 EUR už metrinę toną. Toliau muitų tarifai bus mažinami kasmet, iš viso septynis kartus, o, jei Pasaulio prekybos organizacijos (PPO) Dohos derybų raunde kurį laiką nepavyks pasiekti susitarimo dėl žemės ūkio priemonių, atitinkamas tarifų mažinimo etapas gali būti atidėtas, bet ne ilgiau kaip dvejiems metams. Galutinis 114 EUR už metrinę toną muitų tarifas turi būti pradėtas taikyti ne vėliau kaip 2019 m. sausio 1 d. Sumažinti PPO nustatyti muitų tarifai bus privalomi nuo ES muitų tarifų bananams sąrašo sertifikavimo dienos.
(4)
Nuo pasirašymo dienos laikinai taikytas susitarimas buvo patvirtintas Tarybos sprendimu 2011/194/ES (4).
(5)
Atsižvelgiant į pagal susitarimą taikytinas naujas bananų muitų tarifų normas, reikėtų panaikinti Reglamentą (EB) Nr. 1964/2005,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1964/2005 panaikinamas.
2 straipsnis
Šis reglamentas įsigalioja susitarimo įsigaliojimo dieną.
Šis reglamentas privalomas visas ir tiesiogiai taikomas visose valstybėse narėse.
Priimta Strasbūre 2011 m. kovo 9 d.

Labels: 3
17
18
15